Uber explica que el servei no funciona a Barcelona i augura que no serà fàcil moure's per la capital mundial del mòbil aquests dies

Uber explica que el servei no funciona a Barcelona i augura que no serà fàcil moure's per la capital mundial del mòbil aquests dies

El missatge d'Uber a Twitter

Els participants del Mobile World Congress que hagin buscat un conductor d'Uber s'hauran trobat amb un missatge a Twitter en què l'empresa diu que li hauria agradat oferir el servei i ajudar a moure's per Barcelona durant el congrés i es pregunta: "Potser l'any que ve?"

En un comunicat a la seva pàgina web, Uber explica que el servei no funciona a Barcelona, i augura que no serà fàcil moure's per la capital mundial del mòbil aquests dies.

"No serà fàcil moure's per Barcelona aquesta setmana. Amb la convocatòria de vaga de metro, el col·lectiu de taxis ja ha anunciat que no augmentarà el servei durant els dies de l'esdeveniment. A nosaltres ens encantaria posar la nostra tecnologia al servei dels participants del MWC i, d'aquesta manera, ajudar a evitar les previsibles cues inacabables a les portes de la Fira o al centre de la ciutat".

Uber també aprofita l'ocasió per demanar suport i que se'ls deixi operar aquí.

"Esperem que, aquest any, Espanya aprofiti l'oportunitat de modernitzar la seva llei de transport, com han fet tantes ciutats en països com els Estats Units, Austràlia, l'Índia i Mèxic. Regulacions dissenyades des del sentit comú que permetin a taxis i serveis com Uber conviure amb normalitat, alhora que augmenten les alternatives de transport per a ciutadans i visitants".

Fa més d'un any, després de les denúncies dels taxistes, un jutge va suspendre la intermediació entre conductors no professionals i passatgers a través d'Uber.